কেউ জানেন না। খুব কম লোকই এদেশের প্রকৃত ঘটনা ও তার কারণ জানার চেষ্টা করেন। এদেশে যাঁরা থাকেন, তাঁরাও বেশির ভাগ নিউ ইয়র্ক টাইমস পড়ে বা সি এন এন দেখেই তাঁদের মতামত তৈরি করেন। নোম চমস্কি, কর্নেল ওয়েস্ট, বা এই ধরনের যাঁরা রাষ্ট্রযন্ত্রের ও মিডিয়ার মগজধোলাই মেশিন থেকে মানুষকে বের করে নিয়ে আসার চেষ্টা করে যাচ্ছেন সারা জীবন ধরে, তাঁদের নাম কেউ প্রায় শোনেননি বললেই চলে। আমি যখন কলাম্বিয়া ইউনিভার্সিটিতে জার্নালিজম পড়তে গেছিলাম, তখন একবার চমস্কিকে নিয়ে এসেছিলাম বক্তৃতা দেওয়ার জন্যে। বললে বিশ্বাস করবেন না, হলভর্তি লোকের মধ্যে আমাদের সাংবাদিকতা ডিপার্টমেন্টের তিনশো পঞ্চাশজন ছাত্রছাত্রীর মধ্যে মাত্র শ’খানেক উপস্থিত ছিল, আর বাকি সব বাইরের লোক— অন্য ডিপার্টমেন্টের। পৃথিবীর অন্যতম শ্রেষ্ঠ ইউনিভার্সিটির জার্নালিজম ডিপার্টমেন্টের ছেলেমেয়েরা হয় চমস্কির নাম শোনেনি, নয়তো তাঁর বক্তৃতা শোনার কোনও দরকার আছে বলে মনে করেনি। এরাই ভবিষ্যতে কেউ নিউ ইয়র্ক টাইমস, কেউ সিএনএন, বা কেউ ওয়াল স্ট্রিট জার্নাল, ওয়াশিংটন পোস্টে কাজ করবে। আমাদের দেশের বিখ্যাত সাংবাদিক বরখা দত্তও আমাদের ডিপার্টমেন্ট থেকেই পাশ করা ছাত্রী।